CELEX: 32021D1484
Language: lv
Date: 2021-09-08 00:00:00
Title: Komisijas Īstenošanas lēmums (ES) 2021/1484 (2021. gada 8. septembris) par pieprasījumu reģistrēt Eiropas pilsoņu iniciatīvu “Kopējās tirdzniecības politikas atbilstības nodrošināšana ES Līgumiem un starptautiskajām tiesībām” saskaņā ar Eiropas Parlamenta un Padomes Regulu (ES) 2019/788 (izziņots ar dokumenta numuru C(2021) 6607) (Autentisks ir tikai teksts angļu valodā)

16.9.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 328/1
               
            
         KOMISIJAS ĪSTENOŠANAS LĒMUMS (ES) 2021/1484
         (2021. gada 8. septembris)
         par pieprasījumu reģistrēt Eiropas pilsoņu iniciatīvu “Kopējās tirdzniecības politikas atbilstības nodrošināšana ES Līgumiem un starptautiskajām tiesībām” saskaņā ar Eiropas Parlamenta un Padomes Regulu (ES) 2019/788
         
            
               (izziņots ar dokumenta numuru C(2021) 6607)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,
         tā kā:
         
                     (1)
                  
                  
                     Komisijai 2019. gada 5. jūlijā tika iesniegts pieprasījums reģistrēt Eiropas pilsoņu iniciatīvu “Kopējās tirdzniecības politikas atbilstības nodrošināšana ES Līgumiem un starptautiskajām tiesībām”.
                  
               
                     (2)
                  
                  
                     Komisija 2019. gada 4. septembrī pieņēma Lēmumu (ES) 2019/1567 (2), ar kuru pilsoņu iniciatīvas reģistrācija tika atteikta.
                  
               
                     (3)
                  
                  
                     Šis lēmums tika pārsūdzēts Vispārējā tiesā. Vispārējā tiesa savā 2021. gada 12. maija spriedumā lietā T-789/19 (3) atcēla Lēmumu (ES) 2019/1567, pamatojoties uz to, ka Komisija nav izpildījusi savu pienākumu pienācīgi norādīt pamatojumu. Proti, Komisija nebija norādījusi, kāpēc vienīgais iespējamais ierosinātā tiesību akta juridiskais pamats bija Līguma par Eiropas Savienības darbību (LESD) 215. pants un kāpēc šāds akts neietilpst kopējās tirdzniecības politikas darbības jomā un tādējādi to nevar pieņemt, pamatojoties uz LESD 207. pantu.
                  
               
                     (4)
                  
                  
                     Lai veiktu pasākumus, kas vajadzīgi sprieduma T-789/19 izpildei, būtu jāpieņem jauns lēmums par minētās Eiropas pilsoņu iniciatīvas reģistrācijas pieprasījumu.
                  
               
                     (5)
                  
                  
                     Eiropas Parlamenta un Padomes Regula (ES) Nr. 211/2011 (4), kas bija piemērojama Lēmuma (ES) 2019/1567 pieņemšanas laikā, ir atcelta no 2020. gada 1. janvāra un aizstāta ar Regulu (ES) 2019/788. Tāpēc reģistrācijas pieprasījums tagad ir jāizvērtē saskaņā ar šo jauno tiesisko regulējumu.
                  
               
                     (6)
                  
                  
                     Komisija 2021. gada 8. jūnijā saskaņā ar Regulas (ES) 2019/788 6. panta 4. punktu informēja organizatoru grupu par savu novērtējumu, ka minētās regulas 6. panta 3. punkta a), d) un e) apakšpunktā noteiktās reģistrācijas prasības ir izpildītas un ka 6. panta 3. punkta b) apakšpunktā noteiktā prasība nav piemērojama. Tomēr, tā kā 2019. gada 5. jūlija pieprasījumā formulētais iniciatīvas teksts neļāva Komisijai secināt, ka tas atbilst 6. panta 3. punkta c) apakšpunkta prasībai, Komisija aicināja organizatorus precizēt savu iniciatīvu.
                  
               
                     (7)
                  
                  
                     Saskaņā ar Komisijas sākotnējo novērtējumu šķiet, ka iniciatīvas mērķis ir pieņemt Savienības ierobežojošos pasākumus (sankcijas), un tādējādi šķiet, ka uz to attiecas LESD 215. pants, kurā kā priekšnoteikums ir paredzēts, ka Padome pieņem lēmumu saskaņā ar Līguma par Eiropas Savienību V sadaļas 2. nodaļu (Īpaši noteikumi par kopējo ārpolitiku un drošības politiku). Komisija paskaidroja, ka, tā kā nav iepriekšēja Padomes lēmuma, tā nevar iesniegt priekšlikumu un jebkurā gadījumā šis priekšlikums būtu jāiesniedz kopā ar Savienības Augsto pārstāvi ārlietās un drošības politikas jautājumos. Tā arī norādīja, ka no iniciatīvas teksta nav skaidrs, vai tās vienīgais mērķis ir panākt vispārēju aizliegumu visiem produktiem, kas ievesti no nelikumīgām apmetnēm okupētās teritorijās, vai arī ir paredzētas arī citas reglamentēšanas formas pie Savienības robežas. Visbeidzot, Komisija lūdza organizatoriem precizēt, vai iniciatīva attiecas uz konkrētu teritoriju, vai arī tās mērķis ir vispārējs aizliegums, kas nav vērsts uz konkrētu valsti vai teritoriju.
                  
               
                     (8)
                  
                  
                     Organizatori 2021. gada 17. jūlijā nosūtīja vēstuli Komisijas dienestiem, kurā tie sniedza skaidrojumus par savas iniciatīvas mērķiem. Viņi paskaidroja, ka viņu nolūks ir “panākt, lai ES tirdzniecības politika tiek īstenota tikai teritorijās, kurām ir likumīgs spēks” un ka viņi “vēlas, lai ES tirdzniecības politika nodrošinātu, ka tirdzniecība nenotiks ar teritorijām, kas nelikumīgi okupētas vai nelikumīgi pievienotas, pielietojot spēku, tieši starptautisko tiesību ierobežojumu dēļ”.
                  
               
                     (9)
                  
                  
                     2021. gada 10. augustā Komisijai tika iesniegta nedaudz grozīta iniciatīvas versija.
                  
               
                     (10)
                  
                  
                     Iniciatīvas mērķi ir aprakstīti šādi: “Mēs vēlamies regulēt komercdarījumus ar okupanta subjektiem, kas atrodas vai darbojas okupētajās teritorijās, neļaujot to izcelsmes ražojumus ievest ES tirgū. Komisijai kā Līgumu izpildes uzraudzītājai ir jānodrošina Savienības politikas saskaņotība un atbilstība pamattiesībām un starptautiskajām tiesībām visās ES tiesību jomās, arī kopējās tirdzniecības politikas jomā. Tai jāierosina tiesību akti, kas balstīti uz kopējo tirdzniecības politiku, lai neļautu ES tiesību subjektiem importēt ražojumus, kuru izcelsme ir nelikumīgās apmetnēs okupētajās teritorijās, un eksportēt ražojumus uz šādām teritorijām, lai saglabātu iekšējā tirgus integritāti un neatbalstītu un nepalīdzētu uzturēt šādas nelikumīgas situācijas.”.
                  
               
                     (11)
                  
                  
                     Ciktāl iniciatīva aicina Komisiju iesniegt tiesību akta priekšlikumu, ar kuru būtu jānodrošina, ka Eiropas Savienība netirgojas ar okupanta subjektiem, kas atrodas vai darbojas teritorijās, kuras saskaņā ar starptautiskajām tiesībām uzskatāmas par okupētām, iniciatīva prasa veikt pasākumu, kura mērķis būtu vispārēji regulēt ES starptautisko tirdzniecību, nevēršoties ne pret vienu konkrētu valsti vai teritoriju. Saskaņā ar pastāvīgo judikatūru pasākums, kas “konkrēti attiecas uz starptautisko tirdzniecību tādā ziņā, ka tas galvenokārt ir domāts, lai veicinātu, atvieglotu vai reglamentētu šo tirdzniecību, un tieši un tūlītēji to ietekmē” (5), ietilpst kopējās tirdzniecības politikas darbības jomā, un tam būtu jābalstās uz LESD 207. pantu. Šajā sakarā šķiet, ka iniciatīvā paredzētais pasākums prasītu ieviest importa un eksporta aizliegumus vai ierobežojumus attiecībā uz teritorijām, kas saskaņā ar starptautiskajām tiesībām ir uzskatāmas par okupētām. Tādējādi šādam pasākumam būtu īpaša saikne (6) ar starptautisko tirdzniecību, un līdz ar to tas ietilptu LESD 207. panta piemērošanas jomā pat tad, ja ar to tiktu īstenoti ārpolitikas mērķi (7).
                  
               
                     (12)
                  
                  
                     Ņemot vērā organizatoru 2021. gada 17. jūlija vēstulē sniegtos skaidrojumus un nedaudz grozīto iniciatīvu, Komisija saprot, ka grozītā iniciatīva aicina Komisiju iesniegt tiesību akta priekšlikumu saskaņā ar Līguma 207. pantu, kam būtu jānodrošina, ka Savienības tirdzniecība nenotiek ar okupanta subjektiem, kas atrodas okupētajās teritorijās vai darbojas okupētajās teritorijās, un ka tādējādi iniciatīva prasa veikt vispārēju tirdzniecības pasākumu, kas nav vērsts uz konkrētu valsti vai teritoriju.
                  
               
                     (13)
                  
                  
                     Lai potenciālie parakstītāji saprastu reģistrētās iniciatīvas mērķi, organizatoru grupai būtu jānodrošina, ka informācija par iniciatīvu, kas jāpublicē veidlapās, kuras noteiktas Regulas (ES) 2019/788 III pielikumā, un attiecīgā gadījumā centralizētajā vākšanas tiešsaistes sistēmā vai individuālā vākšanas tiešsaistes sistēmā, ietver norādi, ka iniciatīvā prasīts pasākums, kas paredzēts, lai vispārīgi reglamentētu ES starptautisko tirdzniecību, nevēršoties ne uz vienu konkrētu valsti vai teritoriju.
                  
               
                     (14)
                  
                  
                     Tādējādi neviena iniciatīvas daļa acīmredzami nepārsniedz Komisijas pilnvaras Līgumu īstenošanas vajadzībām iesniegt priekšlikumu par Savienības tiesību akta pieņemšanu, kā noteikts Regulas (ES) 2019/788 6. panta 3. punkta c) apakšpunktā.
                  
               
                     (15)
                  
                  
                     Šis secinājums neskar novērtējumu par to, vai šajā gadījumā tiktu izpildīti konkrētie faktiskie un materiālie nosacījumi – ieskaitot atbilstību proporcionalitātes principam –, kas vajadzīgi, lai Komisija varētu rīkoties.
                  
               
                     (16)
                  
                  
                     Organizatoru grupa ir sniegusi pienācīgus pierādījumus, ka tā atbilst Regulas (ES) 2019/788 5. panta 1. un 2. punktā izvirzītajām prasībām un ir izraudzījusies kontaktpersonas saskaņā ar minētās regulas 5. panta 3. punkta pirmo daļu.
                  
               
                     (17)
                  
                  
                     Iniciatīva nav ne acīmredzami aizskaroša, nenozīmīga vai provokatīva, ne arī acīmredzami pretrunā Savienības vērtībām, kas izklāstītas Līguma par Eiropas Savienību 2. pantā, un Eiropas Savienības Pamattiesību hartā paredzētajām tiesībām.
                  
               
                     (18)
                  
                  
                     Visbeidzot, ja iniciatīvas “Kopējās tirdzniecības politikas atbilstības nodrošināšana ES Līgumiem un starptautiskajām tiesībām” mērķos ir iekļauta pieprasītā papildu informācija, iniciatīva atbilst visām prasībām, kas noteiktas Regulas (ES) 2019/788 6. panta 3. punktā, un tāpēc tā būtu jāreģistrē,
                  
               IR PIEŅĒMUSI ŠO LĒMUMU.
         
            1. pants
            Eiropas pilsoņu iniciatīvu “Kopējās tirdzniecības politikas atbilstības nodrošināšana ES Līgumiem un starptautiskajām tiesībām” reģistrē ar šādu papildu informāciju par iniciatīvas mērķiem: “Tādējādi iniciatīva aicina Komisiju iesniegt tiesību akta priekšlikumu saskaņā ar kopējo tirdzniecības politiku, kam ir vispārējs raksturs un kas nav vērsts uz konkrētu valsti vai teritoriju.”
            Organizatoru grupa publicē iniciatīvu, kas reģistrēta attiecīgi Regulas (ES) 2019/788 III pielikumā noteiktajās veidlapās, kā arī centralizētajā vākšanas tiešsaistes sistēmā vai individuālā vākšanas tiešsaistes sistēmā.
            Komisija publicē to pašu informāciju par iniciatīvas reģistrācijas apjomu reģistrā.
         
         
            2. pants
            Šis lēmums ir adresēts Eiropas pilsoņu iniciatīvas “Kopējās tirdzniecības politikas atbilstības nodrošināšana ES Līgumiem un starptautiskajām tiesībām” organizatoru grupai, ko kontaktpersonu statusā pārstāv Tom MOERENHOUT un Giovanni FASSINA.
         
         
            Briselē, 2021. gada 8. septembrī
            
               
                  Komisijas vārdā –
               
               
                  Priekšsēdētājas vietniece
               
               Věra JOUROVÁ
            
         
         
            (1)  OV L 130, 17.5.2019., 55. lpp.
         
         
            (2)  Komisijas Lēmums (ES) 2019/1567 (2019. gada 4. septembris) par ierosināto pilsoņu iniciatīvu “Kopējās tirdzniecības politikas atbilstības nodrošināšana ES Līgumiem un starptautiskajām tiesībām” (OV L 241, 19.9.2019., 12. lpp.).
         
            (3)  Vispārējās tiesas 2021. gada 12. maija spriedums Tom Moerenhout un citi/Komisija, T-789/19, ECLI:EU:T:2021:260.
         
            (4)  Eiropas Parlamenta un Padomes Regula (ES) Nr. 211/2011 (2011. gada 16. februāris) par pilsoņu iniciatīvu (OV L 65, 11.3.2011., 1. lpp.).
         
            (5)  Tiesas spriedumi, 2013. gada 22. oktobris, Komisija/Padome, Lieta C-137/12, ECLI:EU:C:2013:675, 57. punkts un 2013. gada 18. jūlijs, Daiichi Sankyo, C-414/11, ECLI:EU:C:2013:520, 51. punkts.
         
            (6)  Atzinums 2/15, 2017. gada 16. maijs, Brīvās tirdzniecības nolīgums ar Singapūru, ECLI:EU:C:2017:376, 37. punkts.
         
            (7)  Tiesas spriedumi, 1995. gada 17. oktobris, Werner, C-70/94, ECLI:EU:C:1995:328, 10. punkts un 1995. gada 17. oktobris, Leifer, C-83/94, ECLI:EU:C:1995:329, 10. punkts.